Мікалай Фаўстын Радзівіл

**Мікалай Фаўстын Радзівіл** (, мястэчка Здзецел, Слонімскі павет — ) — вялікалітоўскі дзяржаўны і ваенны дзеяч. Чашнік (1706—1709) і мечнік вялікі літоўскі (1710—1729), ваявода новагародскі (1729—1740). Генерал-лейтэнант (1725).

Валодаў Здзецелам у Слонімскім павеце, Глускам, Парэччам і Уселюбам у Новагародскім павеце, Крожамі ў Жамойці, набыў горада Бярдычаў у Брацлаўскім ваяводстве. Быў старостам бабруйскім. Кавалер ордэнаў Белага Арла і расійскага Аляксандра Неўскага (1742).

## Біяграфія 
З нясвіжскай лініі роду Радзівілаў герба «Трубы», сын Дамініка Мікалая, канцлера вялікага літоўскага, і Ганны Мар’яны з Палубінскіх. Меў старэйшага брата Яна Мікалая, ваяводу новагародскага, які апекваўся ім па смерці бацькі.

Атрымаў адукацыю ў Нясвіжскім калегіуме езуітаў. У 1699 годзе з’ехаў на пяць гадоў за мяжу, каб працягваць навучанне.

Па вяртанні ў Вялікае Княства Літоўскае, актыўна ўдзельнічаў у палітычным жыцці дзяржавы. У 1706 годзе атрымаў урад чашнікі вялікага літоўскага, у 1710 годзе — мечніка вялікага літоўскага. Абіраўся паслом на соймы 1718 (ад Слонімскага павета), 1720, 1722 і 1726 гадоў. У 1725 годзе атрымаў чын генерал-лейтэнанта пяхоты. Камандаваў войскам Вялікага Княства Літоўскага. У 1729 годзе стаў ваяводам новагародскім.

У 1733 годзе як саюзнік Расіі спрыяў абранню каралём і вялікім князем Аўгуста Саксонскага, далей заставаўся агентам Пецярбурга (атрымліваў штогод 5 тыс. руб.).

У Здзецеле на ўласныя сродкі распачаў будаванне палаца, скончанага ў 1751 годзе. У Глуску на бернардзінскім касцёле быў вялікі звон, на баку якога знаходзіўся герб з выявай арла і лебедзя і надпіс: «*Nicolai Faustin Xsonze Radzivill Woievoda Novogrodzki-Barbara z Zaviszow Xienzna Radzivillowa … 1743*».

## Сям’я 
Ажаніўся 4 снежня 1710 года ў Раготне з Барбарай, дачкой кашталяна менскага Крыштафа Станіслава Завішы (1660—1721) і Тэрэзы з Тышкевічаў. У шлюбе нарадзіліся дзеці:
* Удальрык Крыштаф (1712—1770), пісар вялікі літоўскі, паэт і гісторык
* Тэрэза Барбара
* Альбрэхт (1717—1790), староста рэчыцкі, генерал-маёр
* Марыя Гертруда
* Юрый (1721—1754), ваявода новагародскі
* Станіслаў (1722—1787), генерал-лейтэнант
* Ганна Аўгусціна
* Брыгіта Петранеля
* Францішка
* Удальрыка
* Крыштаф
* Фелікс
* Караль
* Дамінік

## Галерэя 

Mikałaj Faŭstyn Radzivił. Мікалай Фаўстын Радзівіл (1733-37).jpg|З Нясвіжскай партрэтнай галерэі, каля 1733
Mikałaj Faŭstyn Radzivił. Мікалай Фаўстын Радзівіл (H. Lajbovič, 1758).jpg|З альбома «Выявы роду Радзівілаў». Г. Ляйбовіч, 1758
Mikałaj Faŭstyn Radzivił. Мікалай Фаўстын Радзівіл (1746).jpg|Невядомы мастак, 1746
Mikałaj Faŭstyn Radzivił. Мікалай Фаўстын Радзівіл (M. Starkman, 1857).jpg|М. Старкман, 1857

У картцы да артыкула прыводзіцца партрэт, напісаны ў 1720—1730 гадах невядомым мастаком, з Нясвіжскай партрэтнай галерэі, які цяпер захоўваецца ў Нацыянальным мастацкім музеі Беларусі.

## Дадатковыя звесткі 
* Цела М. Ф. Радзівіла пахавалі ў Нясвіжы, а сэрца — у Здзецельскім касцёле.
* У Нацыянальным мастацкім музей Беларусі ў 2007 годзе ўпершыню выставілі ўнікальны надмагільны партрэт, створаны ў 1746 годзе, які доўгі час лічыўся выявай невядомага магната. У 2006 годзе яго атрыбутавалі — гэта Мікалай Фаўстын Радзівіл.

## Літаратура 
* 
* 
* Шышыгіна-Патоцкая К. Нясвіж і Радзівілы, Мн.: Беларусь, 2007.
*  — С. 217.

## Спасылкі 
Мікалай Фаўстын
Катэгорыя:Сенатары Рэчы Паспалітай
Катэгорыя:Мечнікі вялікія літоўскія
Катэгорыя:Чашнікі вялікія літоўскія
Катэгорыя:Ваяводы новагародскія
Катэгорыя:Пахаваныя ў крыпце Радзівілаў
Катэгорыя:Дэпутаты Сойма Рэчы Паспалітай
Катэгорыя:Генералы Рэчы Паспалітай